<classify> ZAIDI ya familia 30 katika Kata ya Chamazi wilayani Temeke jijini Dar es Salaam, ziko hatarini kukosa makazi baada ya eneo wanaloishi udongo wake kupasuka na hivyo kuanza kusogea kidogo kidogo. Tukio la udongo uliochanganyika na maji kidogo kusogea kutoka eneo moja hadi lingine, limezua taharuki kwa wakazi hao ambao hadi mwishoni mwa wiki zaidi ya nyumba 30 zilikuwa zimewekwa alama kuwa ni hatarishi. Mkazi wa Mbagala Mtaa wa Mkondogwa eneo la Saku Mwisho, ambaye nyumba yake imeathiriwa na hali hiyo kwa kupata ufa mkubwa, Nasra Muhaza alisema kuwa hivi sasa anahifadhiwa kwa jirani pamoja na familia yake, baada ya hali hiyo kutokea katika nyumba aliyokuwa anaishi. Alisema Julai 28 mwaka huu kuna chemchemi ilitokea katika eneo hilo, nao wakachukulia ni hali ya kawaida. Lakini, Julai 30 waliiona si ya kawaida, kwa kuwa udongo wa eneo analoishi ulianza kusogea kidogo kidogo huku ukisomba pamoja na vitu vingine, migomba na minazi iliyokuwa eneo hilo. Alisema nyumba anayoishi, ndiyo ipo karibu na eneo hilo ikiwa na ufa katika maeneo mbalimbali na inaweza kukatika muda wowote kuanzia sasa. Alisema Agosti Mosi mwaka huu, walipeleka taarifa maeneo mbalimbali juu ya hali hiyo na viongozi wa mtaa na wilaya, walifika kwa nyakati tofauti. Alisema kutokana na hali hiyo, imebidi familia mbili karibu na eneo hilo, kuhama makazi yao na kujihifadhi kwa jirani kuepuka majanga kutokea. Pamoja na viongozi mbalimbali kufika hapa wakiwemo wa mtaa na wilaya na kupima bado hatujaambiwa tatizo ni nini. Kwani tuko mbali na mto kutoka kwenye mto mpaka tuliko ni mita 400. Hali ni mbaya,alisema. Mkazi mwingine wa eneo hilo, Zainabu Nyoni alisema eneo hilo limekuwa likimongonyoka siku hadi siku kwa kasi kubwa. Alisema kila kukicha wanachokibaini ni kwamba ufa unaendelea kutokea ardhini, kisha udongo unamongonyoka na kuanguka huku ukisogea taratibu kuelekea bondeni. Msaidizi wa Mjumbe wa nyumba 10, Shaban Hassan alisema kuna chemchem ambayo inatoka ndani ya eneo tambarare kwenda bondeni. Alisema hivi sasa chemchem hiyo imeshaleta athari, kwani nyumba zimeanza kupata ufa. Alisema maji yanatoka chini kwenye chemchem kama bomba limepasuka na maji yenyewe ni mazuri siyo ya chumvi. Viongozi wa serikali wameshaenda kushuhudia wakaweka alama, eneo hilo ni hatarishi. Kulikuwa na minazi na migomba vyote vimeanguka, alisema. Mhadhiri Mwandamizi wa Idara ya Jiolojia Chuo Kikuu Dar es Salaam UDSM, Profesa Hudson Nkotagu aliyefika eneo hilo alisema hali siyo nzuri kwa sababu watu wameathirika kwa mmomonyoko wa udongo, ambapo nyumba mbili zimezingirwa na udongo wa ardhi hiyo kumeguka. Alisema mara nyingi hali kama hiyo husababishwa na tetemeko, mkandamizo wa majengo yenye uzito mkubwa au mabomu yaliyolipuka. Alisema kwa eneo hilo amebaini chanzo chake ni maji ya mvua zilizonyesha kwa wingi masika hivyo kutulia kisha kuanza kutenganisha udongo hapo.Hali ikishaonekana hivi haifai kwa aina yoyote ya ujenzi hivyo eneo kama hilo halishauriwi kuendelea na aina yoyote ya ujenzi. Majengo yanaweza kujengwa endapo watatafuta njia za kiuhandisi zitakazowezeshwa kujengwa msingi imara, kuwekwa simenti kali kwenye udongo ili uweze kushikamana, madini ya chokaa ama lami, alisema. Awali, mtaalam huyo alisema udongo huwa umeshikamana hivyo mvua ikinyesha inaingia katikati ya punji za udongo na kuanza kuzitenganisha, zikitenganishwa maji yakiongezeka yanaachana hivyo zinaelea ndani yake. Diwani wa Kata ya Chamazi, Hemed Karata alisema amefika kwenye eneo hilo na kujionea hali halisi. Alisema kwamba suala hilo ni la kitaalamu zaidi, hivyo ni vyema wananchi hao wakasogea wakati utafiti unafanyika ili wasidhurike.  <topic>: KITAIFA 